
Az őszi búza (Triticum aestivum) termés mennyiségi és minőségi paraméterei és a tenyészidei Spad értékek közötti összefüggés elemzése, különböző nitrogén ellátottsági szinteken

Az őszi búza a legfontosabb kalászos gabonánk. Egyik legfontosabb tulajdonsága a nagyfokú ökológiai alkalmazkodóképessége. A búza azért is fontos növénye a magyar tájnak, mert a belőle készült búzaliszt értékes táplálék, amely olyan arányban tartalmaz szénhidrátot és fehérjét, amilyen arányban az emberi szervezetnek e táplálóanyagra szüksége van.
Az intenzív növénytáplálás elengedhetetlen a terméshozamok növekedéséhez, ami viszont költség- és energia igényes beavatkozás. A műtrágyák előállításához általában fosszilis energiára is szükség van, amely manapság egyre inkább hiánycikké válik. 
Munkám során SPAD-502 PLUS (Soil Plant Analysis Development) mérőműszerrel vizsgáltam az MV Magdaléna és MV Toborzó őszi búza fajták klorofill tartalmát különböző nitrogén ellátottsági szinteken. Az eredményeket kiértékelve következtettem a talaj nitrogén ellátottságára, mely meghatározza a termés mennyiségét és minőségét. A szántóföldi kutatásokat Hatvan-Nagygombos határában végeztem 2011-2013-ban.
Arra a megállapításra jutottam, hogy a kijuttatott nitrogén dózisának növelése az őszi búza élettani (SPAD mérés) és beltartalmi (NIR mérés) paramétereire bizonyítható hatása van. A SPAD értékek és a termésmennyiség között gyenge korrelációt tapasztaltam. Ennek az az alapja, hogy a búza esetében már bokrosodáskor determinálódik a kalászkák száma. A termés minősége csak később alakul ki. A május végi és a június eleji SPAD értékek a termés minőségével álltak szoros kapcsolatban. Ezekből az adatokból lehetett következtetni a várható termés mennyiségére és minőségére.
A 2012-2013-as évben a Mv Magdaléna búzafajta SPAD értékeit vizsgálva megállapítottam, hogy amennyiben a május eleji mérések alkalmával a SPAD értékek nem érik el az 50-es értéket, abban az adott parcellán nem számíthatunk 4 t/ha-nál nagyobb termésre. Amennyiben ez az érték 60-nál nagyobb, úgy jó eséllyel számíthatunk magasabb termésátlagra. A 2013-as év adatai alapján Mv Toborzó fajta esetén 45 alatti SPAD értéknél, a termés mennyisége nem valószínű, hogy meghaladja az 5,5 t/ha mennyiséget, míg 49 feletti SPAD érték esetében számíthatunk a 6 tonna feletti hozamra.
Jelen kutatás alkalmával megállapítottam, hogy a két változó közti korrelációs érték egyenes arányban növekedett, tehát magasabb SPAD értékkel párhuzamosan a termés mennyisége is nőtt.
Jövőbeli célom, néhány jelentősebb búzafajta bevonása a kísérletbe, azért hogy pontosítsam a fajtaspecifikus műtrágyázást.



